《呈习斋先生 其二》
清代·王源

藜羹麦饭话情亲，今古兴亡赖有人。破屋寒飞宵练影，荒篱远隔夕阳尘。

直将文武传洙泗，未许安危系洛闽。山势东蟠沧海尽，应知燕赵自生申。

作者简介：（1648—1710）清顺天大兴人，字昆绳，一字或庵。康熙三十二年举人。初从魏禧学为古文。晚年师事颜元。与刘献廷、李塨最为知己。喜谈前代掌故、古今兴亡之故。有《平书》、《居业堂集》。